Publication: Magyar Közlöny
Issue: MK-2000-6 (Year: 2000, Number: 6)
Era: 1990-2004
Section: A fenti tevékenységek megfelelnek a közhasznú szervezetekről szóló 1997. évi CLVI. törvény 26. § c) 4. pontjában szereplő közhasznú tevékenységeknek.
Paragraph Index: 378

8. A Közalapítvány működése 8.1. A Kuratórium működése A Kuratórium ülését az elnök hívja össze. Az ülés napirendjét az elnök állítja össze. A Kuratórium napirendjére vonatkozóan a kuratóriumi tagok, illetőleg az Ellenőrző Bizottság elnöke a Kuratórium elnökének írásban nyújtják be javaslataikat a Kuratórium ülése előtt legalább tíz nappal. Az ülések napirendjét és az egyes napirendi pontokhoz kapcsolódó előterjesztéseket legalább egy héttel az ülés előtt hely és időpont megjelölésével írásban kell megküldeni. A Kuratórium ülésein, a kurátorokon kívül tanácskozási joggal részt vesz az Ellenőrző Bizottság elnöke, valamint a Kuratórium titkára. A Kuratórium ülései nyilvánosak. A Kuratórium kivételes esetben, és csak akkor tarthat zárt ülést, ha a nyílt ülés tartása jogszabályban előírt titokvédelmi, vagy egyébként személyhez fűződő jogokat sértene. A Kuratórium üléseire — a Kuratórium tagjainak javaslatára az elnök döntése alapján — külső személy(ek) is meghívható(k). A meghívás tényét és a meghívottak személyét a kuratóriumi ülés meghívójában a vonatkozó napirendi pontnál fel kell tüntetni. A Kuratórium határozatképes, ha ülésén legalább 5 szavazati joggal rendelkező kurátor személyesen vagy szabályosan delegált meghatalmazottja révén jelen van. Ha a Kuratórium nem határozatképes, akkor a Kuratórium ülését el kell halasztani. Az elnök a Kuratórium ülését 14 napon belül újra összehívja. A Kuratórium kizárólagos hatáskörébe tartozik: — a közalapítványi vagyon kezelése és gyarapítása, ennek során döntés a Közalapítvány céljainak megfelelő vagyoni hozzájárulások és pénzügyi források elfogadásáról, valamint azok felhasználásáról. Kötelessége gondoskodni a pénzeszközökkel való gazdálkodás átláthatóságáról, — döntések meghozatala a Közalapítvány céljaival megegyező tevékenységek támogatásáról, — az éves beszámoló jóváhagyása, — a közhasznúsági jelentés elfogadása, — a Közalapítvány Szervezeti és Működési Szabályzatának elfogadása, — a Kuratórium ügyrendjének elfogadása, — a Közalapítvány keretében koordinált programok magyarországi megvalósításával összefüggő döntések meghozatala, — a Kuratórium dönt a Közalapítvány igazgatójának személyéről és véleményt nyilvánít az alkalmazandó programvezetők személyével kapcsolatban, — a programirodák éves munkaprogramjának, költségvetésének és beszámolójának elfogadása, — a Közalapítvány feladatai megszűnésekor javaslattétel a Közalapítvány megszűnésére. A Kuratórium határozatait — a személyi kérdések kivételével — nyílt szavazással hozza. Személyi kérdésekben titkos szavazást kell tartani. A határozatok elfogadása — a Közalapítvány Szervezeti és Működési Szabályzata kivételével — egyszerű szótöbbséggel történik. A Közalapítvány Szervezeti és Működési Szabályzata elfogadásához minősített szótöbbség szükséges. Szavazategyenlőség esetén az elnök szavazata dönt. A Kuratórium — a törvényben meghatározottak figyelembevételével — döntéseinek nyilvántartásáról, annak nyilvánosságra hozatala módjáról, az iratokba való betekintés módjáról a Szervezeti és Működési Szabályzatban külön rendelkezik. A Kuratórium tagjait költségtérítés illeti meg, amelyet a Szervezeti és Működési Szabályzat részletez. A Kuratórium szükség szerint, de legalább évente három alkalommal ülésezik.

Source: https://magyarkozlony.hu/hivatalos-lapok/69fe5fdf43eec4c9b75d7466bcfa199568b38e3e/dokumentumok/d40b2022175c3ae74c7dd8e13d5e9d2bf00924dc/letoltes